

**министар РУЖИЋ СА НАЧЕЛНИЦИМА УПРАВНИХ ОКРУГА**

26. септембар 2018. године - Министар државне управе и локалне самоуправе Бранко Ружић састао се са начелницима управних округа Србије у општини Алибунар, а у циљу боље примене реформе јавне управе на свим нивоима власти.



„*Веома важне помаке смо постигли у оквиру реформе јавне управе, посебно ако погледамо законодавни оквир*“, рекао је министар истичући да је најзахтевнији део управо њихова примена. У том послу потребна је јача улога начелника округа како бисмо осигурали да се и на локалном нивоу реформа добро разуме и адекватно примени.



Напомињући да је улога начелника значајна у досадашњим активностима у оквиру реформе инспекцијског надзора, министар Ружић најавио је ускоро и измене и допуне Закона о инспекцијском надзору, са чиме ће се ускоро изаћи пред јавност у оквиру јавне расправе.

„*Велики број новина које предлажемо овим, рекао бих, допунама тиче се олакшавања рада привредника, али и инспектора*“, подвлачећи да је актуелни текст закона веома добар и да се понајвише допуњава новим механизмима, као што је „**субјекат од поверења**“ чиме ће се предложити период за привреднике са добром историјом пословања које инспекције неће посећивати неко време, већ ће ти привредници радити самопроцене и о истим обавештавати инспекције.

Састанак у Алибунару одржан је у организацији Јужнобанатског управног округа, а састанку је присутвовао и начелник Борског управног округа Мирослав Кнежевић.

**\* Сви медији који преузму вест или фотографију (или и једно и друго) са сајта Борског управног округа у обавези су да наведу извор. Уколико је пренета интегрална вест, у обавези су да наведу извор и поставе линк ка тој вести.**